title: 2012/608/UE: Decizia Parlamentului European din 10 mai 2012 privind descărcarea de gestiune pentru execuția bugetului Întreprinderii comune ENIAC aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/320

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Întreprinderii comune ENIAC aferent exercițiului financiar 2010
   (2012/608/UE)
   PARLAMENTUL EUROPEAN,

               —

               având în vedere conturile anuale ale Întreprinderii comune ENIAC pentru exercițiul financiar 2010,

               —

               având în vedere Raportul Curții de Conturi privind conturile anuale ale Întreprinderii comune ENIAC pentru exercițiul financiar 2010, însoțit de răspunsurile Întreprinderii comune (1),

               —

               având în vedere Recomandarea Consiliului din 21 februarie 2012 (06086/2012 – C7-0050/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 72/2008 al Consiliului din 20 decembrie 2007 de înființare a întreprinderii comune ENIAC (3),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0112/2012),

               1.

               acordă directorului executiv al Întreprinderii comune ENIAC descărcarea de gestiune pentru execuția bugetului Întreprinderii comune aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Întreprinderii comune ENIAC, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 368, 16.12.2011, p. 48.

      (2)  JO L 248, 16.9.2002, p. 1.

      (3)  JO L 30, 4.2.2008, p. 21.

      (4)  JO L 357, 31.12.2002, p. 72.
    ---documentbreak---

               17.10.2012

               RO

               Jurnalul Oficial al Uniunii Europene

               L 286/321

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Întreprinderii comune ENIAC aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Întreprinderii comune ENIAC pentru exercițiul financiar 2010,

               —

               având în vedere Raportul Curții de Conturi privind conturile anuale ale Întreprinderii comune ENIAC pentru exercițiul financiar 2010, însoțit de răspunsurile Întreprinderii comune (1),

               —

               având în vedere Recomandarea Consiliului din 21 februarie 2012 (06086/2012 – C7-0050/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 72/2008 al Consiliului din 20 decembrie 2007 de înființare a întreprinderii comune ENIAC (3),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0112/2012),

               A.

               întrucât Întreprinderea comună ENIAC (denumită în continuare „Întreprinderea comună”) a fost instituită la 20 decembrie 2007 pentru o perioadă de 10 ani cu scopul de a defini și a pune în aplicare o agendă de cercetare în vederea dezvoltării de competențe-cheie pentru nanoelectronică în diferite sectoare de aplicare;

               B.

               întrucât Întreprinderea comună și-a dobândit autonomia financiară în iulie 2010;

               C.

               întrucât Întreprinderea comună se află în faza de demarare și nu își finalizase sistemele de control intern și de raportare financiară până la sfârșitul lui 2010;

               D.

               întrucât, în Raportul său privind conturile anuale ale Întreprinderii comune pentru exercițiul financiar 2010, Curtea de Conturi a emis rezerve cu privire la fiabilitatea conturilor pe motiv că Întreprinderea comună nu a inclus în conturile anuale contul rezultatului bugetar și tabelul de reconciliere dintre acesta și contul rezultatului economic;

               E.

               întrucât, în Raportul său privind conturile anuale ale Întreprinderii comune pentru exercițiul financiar 2010, Curtea de Conturi a declarat că a obținut asigurări rezonabile cu privire la legalitatea și regularitatea operațiunilor subiacente;

               F.

               întrucât contribuția maximă a Uniunii la Întreprinderea comună pentru cei 10 ani este de 450 000 000 EUR, sumă ce provine din bugetul celui de al 7-lea Program-cadru pentru cercetare;

               G.

               întrucât pentru exercițiul financiar 2010 bugetul Întreprinderii comune s-a ridicat la 38 440 000 EUR,

      Fiabilitatea conturilor Întreprinderii comune

               1.

               își exprimă îngrijorarea cu privire la rezervele ridicate de Curtea de Conturi în ceea ce privește fiabilitatea conturilor Întreprinderii comune, pe motiv că aceasta nu a inclus în conturile sale anuale contul rezultatului bugetar și tabelul de reconciliere dintre acesta și contul rezultatului economic, așa cum prevede norma contabilă nr. 16 a Comunităților Europene, „Prezentarea informațiilor bugetare în conturile anuale”;

               2.

               constată din informațiile furnizate de Întreprinderea comună că opinia cu rezerve se datorează faptului că Întreprinderea comună și Curtea de Conturi au făcut referire la date diferite pentru stabilirea momentului în care Întreprinderea comună și-a dobândit autonomia;

      Gestiunea bugetară și financiară

               3.

               constată că bugetul Întreprinderii comune a fost gestionat de DG INFSO în perioada 1 ianuarie 2010-4 mai 2010; remarcă faptul că creditele administrative au fost transferate Întreprinderii comune în mai 2010, dar liniile din bugetul operațional nu au fost transferate și au rămas inaccesibile în sistemul contabil până în momentul în care Întreprinderea comună și-a dobândit în mod oficial autonomia financiară, la 26 iulie 2010; subliniază că Întreprinderea comună a dobândit capacitatea de a-și executa propriul buget de la 22 septembrie 2010, odată cu transferul creditelor pentru activitățile operaționale;

               4.

               remarcă, din informațiile oferite de Întreprinderea comună, că bugetul final a inclus credite de angajament și de plată în valoare de 38 440 000 EUR, din care 36 168 000 EUR dedicate cererii de propuneri 2010;

               5.

               observă că, pentru creditele de angajament disponibile, rata de utilizare a fost de 99 %, iar pentru creditele de plată disponibile, de 24 %; își exprimă preocuparea cu privire la rata redusă de execuție a creditelor de plată, precum și cu privire la activitățile subiacente ale Întreprinderii comune; subliniază faptul că soldul de trezorerie s-a ridicat la 20 000 000 EUR la sfârșitul exercițiului, ceea ce reprezintă 53 % din creditele de plată disponibile pentru 2010;

               6.

               remarcă faptul că la originea ratei scăzute de execuție a creditelor de plată se află întârzierea înregistrată în transferul activităților operaționale și al finanțării corespunzătoare de la Comisie către Întreprinderea comună;

               7.

               ia act, din observațiile Întreprinderii comune, că a fost elaborat un manual de proceduri care asigură separarea sarcinilor și care a permis identificarea următoarelor cinci excepții care au intervenit în faza inițială de execuție a bugetului propriu:

                           —

                           3 contracte semnate în timp ce tranzacțiile ABAC erau încă în curs de finalizare, din cauza faptului că fusese subestimată durata procedurii ABAC;

                           —

                           1 contract legat de un angajament existent a fost semnat înainte de a se stabili că era nevoie de un nou angajament;

                           —

                           atunci când Întreprinderea comună și-a dobândit autonomia, a fost descoperit 1 contract lipsă, care a fost semnat după aprobarea primelor plăți;

                     remarcă faptul că au fost luate măsuri de remediere și nu s-au mai înregistrat alte excepții;

      Sistemele de control intern

               8.

               îndeamnă Întreprinderea comună să își finalizeze sistemele de control intern și de informare financiară; îndeamnă Întreprinderea comună în special să identifice și să documenteze elementele importante ale sistemului său de control intern, cum ar fi procedurile contabile și controalele legate de închiderea conturilor și de validarea și cuantificarea cheltuielilor operaționale;

               9.

               ia notă de constatarea Curții de Conturi că s-au detectat deficiențe la nivelul controlului în domeniul verificării financiare ex ante a plăților de prefinanțări, în special în ceea ce privește calculul și validarea sumelor care trebuiau plătite; subliniază faptul că certificatele primite de la autoritățile naționale de finanțare pentru plățile de prefinanțări și pentru acceptarea costurilor au fost considerate complet fiabile, fără a se realiza alte verificări pentru a se asigura legalitatea și regularitatea cheltuielilor declarate;

               10.

               observă că auditul ex post al declarațiilor de cheltuieli pentru proiecte a fost delegat integral statelor membre; consideră important, în acest context, ca Întreprinderea comună să asigure protecția adecvată a intereselor financiare ale membrilor săi și să verifice legalitatea și regularitatea tranzacțiilor subiacente; consideră, în acest context, că Întreprinderea comună se va confrunta cu dificultăți în a asigura protecția adecvată a intereselor financiare ale membrilor săi și în a verifica legalitatea și regularitatea tranzacțiilor subiacente; solicită Întreprinderii comune să își reanalizeze strategia pentru auditul ex post al declarațiilor de cheltuieli și să informeze autoritatea de descărcare de gestiune cu privire la mecanismele instituite pentru a asigura respectarea articolului 12 din regulamentul său de instituire [Regulamentul (CE) nr. 72/2008];

               11.

               ia notă de faptul că contabilul Întreprinderii comune a validat sistemele financiare și contabile (ABAC și SAP); remarcă totuși că nu au fost încă validate procesele de lucru subiacente, în special cel prin care sunt furnizate informații financiare cu privire la validarea și la plata declarațiilor de cheltuieli primite de la autoritățile naționale; solicită Întreprinderii comune să informeze autoritatea de descărcare de gestiune cu privire la situația validării proceselor de lucru subiacente;

               12.

               ia act de constatarea Curții de Conturi conform căreia Întreprinderea comună are un nivel de organizare și practică în domeniul tehnologiilor informației adecvat dimensiunii și misiunii sale; subliniază totuși că s-au înregistrat întârzieri în ceea ce privește ciclul de planificare strategică din domeniul tehnologiilor informației, clasificarea datelor în funcție de cerințele de confidențialitate și integritate și planul de redresare în caz de dezastru; solicită Întreprinderii comune să remedieze situația și să prezinte autorității de descărcare de gestiune un raport la zi cu privire la acest subiect;

      Auditul intern

               13.

               ia act de faptul că normele financiare ale Întreprinderii comune nu au fost încă modificate pentru a include dispoziția privind competența auditorului intern al Comisiei în ceea ce privește bugetul general în ansamblul său;

               14.

               observă totuși că fișa misiunii Serviciului de Audit Intern al Comisiei a fost adoptată de Consiliul director al Întreprinderii comune;

      Obținerea cu întârziere a autonomiei financiare

               15.

               reiterează faptul că Întreprinderea comună a fost instituită în februarie 2008, dar și-a dobândit autonomia doar în iulie 2010; remarcă cu deosebită preocupare că Întreprinderea comună a avut nevoie de un sfert din durata sa de viață preconizată, care se încheie la 31 decembrie 2017, pentru a-și dobândi autonomia financiară; remarcă faptul că Întreprinderea comună a fost în măsură să facă plăți operaționale doar după septembrie 2010, când a primit de la Comisie fondurile reprezentând creditele operaționale; insistă că aceste întârzieri nu ar trebui să determine totuși o prelungire a perioadei de 10 ani de existență a Întreprinderii comune, ci, dimpotrivă, ar trebui să motiveze conducerea Întreprinderii comune să soluționeze toate deficiențele și să își atingă obiectivele în perioada de 10 ani preconizată;

      Cererile de propuneri și gestionarea proiectelor

      Cererea de propuneri 2010

               16.

               ia act, din informațiile Întreprinderii comune, că cererea de propuneri 3 a suscitat mult interes; constată că au fost selectate pentru finanțare 10 propuneri și că alte 11 proiecte au depășit pragurile impuse, dar nu au putut fi finanțate din cauza faptului că fusese utilizat întregul buget disponibil;

      Cererile de propuneri 2008 și 2009

               17.

               este profund îngrijorat de evoluția lentă a proiectelor din cadrul cererii de propuneri 1 (2008) și al cererii de propuneri 2 (2009);

               18.

               remarcă, din raportul anual de activitate pe 2010 al Întreprinderii comune, că pentru cererea de propuneri 1 situația la sfârșitul exercițiului 2010 era după cum urmează:

                           —

                           din totalul de 166 de parteneri, 6 (3,6 %) nu încheiaseră acorduri naționale de grant, în special din cauza faptului că documentele erau în curs de pregătire în urma unor modificări;

                           —

                           15,1 % din parteneri (25, majoritatea din Italia) încheiaseră acordul național de grant, dar nu semnaseră formularul de aderare;

               19.

               constată, din observațiile Întreprinderii comune, că, în cadrul cererii de propuneri 2, contractele au evoluat și mai lent, doar șase dintre acordurile de grant ale Întreprinderii comune putând fi semnate înainte de sfârșitul lui 2010, celelalte cinci proiecte fiind amânate din următoarele motive:

                           —

                           3 proiecte aveau coordonatori de proiect italieni, care așteptau în continuare decretul național și nu au fost de acord să fie înlocuiți de parteneri din alte țări;

                           —

                           proiectul SMART a fost redefinit după ce Franța a anulat finanțarea din cauza unor reduceri bugetare, la câteva luni după decizia de finanțare a Consiliului autorităților publice;

                           —

                           proiectul MIRANDELA era gata pentru semnare, dar persoana autorizată să semneze a fost înlocuită în ultimul moment;

               20.

               remarcă, pe baza raportului anual de activitate, că de la lansarea programului și până la sfârșitul lui 2010, Întreprinderea comună a realizat peste 300 de plăți de granturi, în cuantum total de 9 800 000 EUR; observă că Întreprinderea comună consideră inacceptabilă situația contractelor și a plăților și a decis să ia măsuri pentru:

                           —

                           a se asigura că entitățile implicate în proces cunosc procedurile;

                           —

                           a clarifica succesiunea evenimentelor și a schimburilor care trebuie să aibă loc cu autoritățile naționale finanțatoare;

                           —

                           a defini etapele de parcurs și a accelera procedurile;

                           —

                           a monitoriza progresele prin vizite la entitățile naționale, pentru analizarea situației sau clarificarea procedurilor;

               21.

               solicită Întreprinderii comune să prezinte autorității de descărcare de gestiune:

                           —

                           un raport actualizat privind situația proiectelor din cadrul cererilor de propuneri 1 și 2 în ceea ce privește evoluția semnării contractelor și plata granturilor;

                           —

                           un raport de evaluare a măsurilor întreprinse pentru a accelera semnarea contractelor și plățile, care să prezinte și progresele realizate prin aceste măsuri;

                           —

                           un raport actualizat privind situația proiectelor din cadrul cererii de propuneri 3 în ceea ce privește contractarea și plățile;

      Performanță

               22.

               remarcă din raportul anual de activitate că, la 16 decembrie 2010, a fost adoptat raportul Comisiei privind prima evaluare intermediară a Inițiativelor tehnologice comune ARTEMIS și ENIAC;

               23.

               subliniază faptul că evaluarea intermediară conținea trei recomandări adresate Întreprinderii comune:

                           —

                           pentru a soluționa problema „parazitismului”, Întreprinderea comună ar trebui să instituie o regulă conform căreia fiecare beneficiar care nu este membru trebuie să plătească un procentaj din contribuția Uniunii ca participare la costurile Întreprinderii comune;

                           —

                           procesele de evaluare și selecție ar trebui modificate pentru a îmbunătăți corespondența portofoliului de proiecte sprijinite cu obiectivele strategice europene ale programului;

                           —

                           statele membre și asociațiile industriale ar trebui să colaboreze pentru a elabora modalități prin care potențialilor autori de propuneri să li se poată da din timp feedback constructiv cu privire la perspectivele de a primi sprijin;

                     solicită Întreprinderii comune să informeze autoritatea de descărcare de gestiune cu privire la măsurile introduse pentru a da curs rezultatelor primei evaluări intermediare;

               24.

               ia act de faptul că Întreprinderea comună consideră că execuția insuficientă a bugetului său operațional este cea mai importantă problemă care îi afectează capacitatea de a-și îndeplini misiunea; remarcă faptul că, prin urmare, Întreprinderea comună a depus eforturi în 2010 pentru a identifica acțiunile care ar determina o evoluție pozitivă a situației, printre care:

                           —

                           stimularea definirii unor proiecte care sunt relevante din punct de vedere strategic;

                           —

                           identificarea programelor naționale care ar beneficia de pe urma extinderii în context european;

                           —

                           implicarea altor entități naționale finanțatoare;

                           —

                           optimizarea repartizării finanțării între clusterul Eureka CATRENE și Întreprinderea comună;

                     solicită Întreprinderii comune să informeze autoritatea de descărcare de gestiune cu privire la măsura în care aceste acțiuni sunt puse în aplicare și la rezultatele obținute;

               25.

               ia act de propunerea Comisiei de instituire a programului specific de punere în aplicare a Programului-cadru pentru cercetare și inovare Orizont 2020 (2014-2020) în care Comisia analizează posibilitatea de a regrupa întreprinderile comune ARTEMIS și ENIAC într-o singură inițiativă și de a institui noi întreprinderi comune în contextul punerii în aplicare a secțiunii „Provocări societale” din Orizont 2020; solicită Comisiei să țină la curent autoritatea de descărcare de gestiune în această privință;

      Lipsa acordului de găzduire

               26.

               subliniază din nou faptul că Întreprinderea comună ar trebui să încheie fără întârziere un acord de găzduire cu Belgia referitor la spațiul de birouri, la privilegii și imunități, precum și la sprijinul de altă natură pe care Belgia urmează îl acorde Întreprinderii comune în conformitate cu Regulamentul (CE) nr. 72/2008;

      Observații orizontale privind întreprinderile comune

               27.

               subliniază că, până în prezent, Comisia a creat șapte întreprinderi comune în temeiul articolului 187 din Tratatul privind funcționarea Uniunii Europene; remarcă faptul că șase întreprinderi comune (IMI, ARTEMIS, ENIAC, CLEAN SKY, FCH și ITER-F4E) își desfășoară activitatea în domeniul cercetării, sub supravegherea DG RTD și a DG INFSO din cadrul Comisiei, iar o întreprindere comună este însărcinată cu dezvoltarea noului sistem de gestionare a traficului aerian (SESAR) și își desfășoară activitatea în domeniul transporturilor, sub supravegherea DG MOVE;

               28.

               ia act de faptul că resursele totale orientative considerate necesare pentru întreprinderile comune pe perioada existenței lor se ridică la 21 793 000 000 EUR;

               29.

               ia act de faptul că contribuția totală a Uniunii considerată necesară pentru întreprinderile comune pe perioada existenței lor se ridică la 11 489 000 000 EUR;

               30.

               remarcă faptul că, pentru exercițiul financiar 2010, contribuția totală a UE la bugetul întreprinderilor comune s-a ridicat la 505 000 000 EUR;

               31.

               solicită Comisiei să comunice anual autorității de descărcare de gestiune informații consolidate referitoare la fondurile totale atribuite anual fiecărei întreprinderi comune de la bugetul general al Uniunii, pentru a asigura transparență și claritate în utilizarea fondurilor Uniunii și pentru a redobândi încrederea contribuabililor europeni;

               32.

               salută inițiativa Întreprinderii comune ARTEMIS de a include în RAA informații privind monitorizarea și examinarea proiectelor în derulare; consideră că această practică ar trebui urmată și de celelalte întreprinderi comune;

               33.

               reamintește faptul că întreprinderile comune sunt parteneriate de tip public-privat și că, prin urmare, interesele publice se întrepătrund cu cele private; consideră că, în aceste condiții, nu ar trebui trecută cu vederea posibilitatea apariției unor conflicte de interese, care ar trebui tratate în mod adecvat; solicită deci întreprinderilor comune să informeze autoritatea de descărcare de gestiune cu privire la mecanismele de verificare existente în cadrul structurilor lor care le permit să gestioneze și să prevină în mod adecvat conflictele de interese;

               34.

               remarcă faptul că, cu excepția notabilă a Întreprinderii comune pentru ITER și pentru dezvoltarea energiei de fuziune, întreprinderile comune constituie structuri relativ mici și concentrate geografic; consideră, prin urmare, că acestea ar trebui să își pună resursele în comun ori de câte ori este posibil;

               35.

               solicită Curții de Conturi să transmită autorității de descărcare de gestiune informații privind modul în care s-a dat curs observațiilor pe care le-a făcut pentru fiecare dintre întreprinderile comune în raportul privind conturile anuale pentru exercițiul financiar 2011;

               36.

               invită Curtea de Conturi să prezinte Parlamentului, într-un termen rezonabil, un raport special privind valoarea adăugată a creării întreprinderilor comune în ceea ce privește eficiența realizării programelor demonstrative, de cercetare și de dezvoltare tehnologică ale Uniunii; solicită, de asemenea, ca raportul să includă o evaluare a eficacității creării întreprinderilor comune.

      (1)  JO C 368, 16.12.2011, p. 48.

      (2)  JO L 248, 16.9.2002, p. 1.

      (3)  JO L 30, 4.2.2008, p. 21.

      (4)  JO L 357, 31.12.2002, p. 72.


title: 2009/207/CE: Decizia Parlamentului European din 22 aprilie 2008 privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2006

text:
               31.3.2009

               RO

               Jurnalul Oficial al Uniunii Europene

               L 88/134

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2006
   (2009/207/CE)
   PARLAMENTUL EUROPEAN,
   având în vedere conturile anuale finale ale Observatorului European pentru Droguri și Toxicomanie pentru exercițiul financiar 2006 (1),
   având în vedere Raportul Curții de Conturi privind conturile anuale ale Observatorului European pentru Droguri și Toxicomanie pentru exercițiul financiar 2006, însoțit de răspunsurile observatorului (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (4), în special articolul 15,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A6-0116/2008),

               1.

               acordă directorului Observatorului European pentru Droguri și Toxicomanie descărcarea de gestiune pentru execuția bugetului observatorului aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Observatorului European pentru Droguri și Toxicomanie, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 67.

      (2)  JO C 309, 19.12.2007, p. 128.

      (3)  JO L 248, 16.9.2002, p. 1.

      (4)  JO L 376, 27.12.2006, p. 1.

      (5)  JO L 357, 31.12.2002, p. 72.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/135

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2006
   PARLAMENTUL EUROPEAN,
   având în vedere conturile anuale finale ale Observatorului European pentru Droguri și Toxicomanie pentru exercițiul financiar 2006 (1),
   având în vedere Raportul Curții de Conturi privind conturile anuale ale Observatorului European pentru Droguri și Toxicomanie pentru exercițiul financiar 2006, însoțit de răspunsurile observatorului (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (4), în special articolul 15,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A6-0116/2008),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2006 și cu privire la legalitatea și regularitatea operațiunilor subiacente;

               B.

               întrucât, la 24 aprilie 2007, Parlamentul a acordat directorului Observatorului European pentru Droguri și Toxicomanie descărcarea de gestiune pentru execuția bugetului observatorului aferent exercițiului financiar 2005 (6), iar în rezoluția sa care însoțea decizia de descărcare de gestiune, inter alia,

                           —

                           constata că cheltuielile administrative au înregistrat o rată de reportare ridicată, de aproape 40 %; invita observatorul să își gestioneze mai bine politica de achiziții publice pentru a evita reportarea creditelor;

                           —

                           observa deficiențe în ceea ce privește recrutarea personalului și procedurile de misiune și invita observatorul să aplice corect respectivele proceduri;

                           —

                           constata faptul că în decursul verificărilor s-au descoperit o serie de anomalii privind procedurile de achiziții publice și de contractare;

                           —

                           invita observatorul să includă în conturile generale sistemele de inventariere a mijloacelor fixe deoarece, în lipsa unui sistem fiabil de etichetare, nu se poate asigura trasabilitatea activelor înscrise în inventar,

   Observații generale referitoare la aspecte orizontale comune tuturor agențiilor UE și care prezintă relevanță pentru procedura de descărcare de gestiune a fiecărei agenții

               1.

               observă că bugetele celor 24 de agenții și ale celorlalte organisme descentralizate auditate de Curtea de Conturi totalizau 1 080,5 milioane EUR în 2006 [cel mai mare fiind cel al Agenției Europene pentru Reconstrucție, cu 271 milioane EUR, iar cel mai mic fiind cel al Colegiului European de Poliție (CEPOL), cu 5 milioane EUR];

               2.

               subliniază faptul că cercul organismelor externe ale UE care fac obiectul auditării și al descărcării de gestiune include în prezent nu numai agențiile tradiționale de reglementare, ci și agențiile executive instituite pentru a pune în aplicare programe specifice, iar în viitorul apropiat se va extinde astfel încât să cuprindă și întreprinderile comune instituite ca parteneriate de tip public-privat (inițiative tehnologice comune);

               3.

               observă, în ceea ce privește Parlamentul, că numărul de agenții care fac obiectul procedurii de descărcare de gestiune a evoluat după cum urmează: exercițiul financiar 2000: 8; 2001: 10; 2002: 11; 2003: 14; 2004: 14; 2005: 16; 2006: 20 de agenții de reglementare și 2 agenții executive (exceptând 2 agenții care sunt auditate de Curtea de Conturi, dar fac obiectul unui proces intern de descărcare de gestiune);

               4.

               conchide, așadar, că procesul de auditare/descărcare de gestiune a devenit greoi și disproporționat față de dimensiunea relativă a bugetelor agențiilor/organismelor descentralizate; încredințează comisiei sale competente sarcina de a efectua o revizuire cuprinzătoare a procesului de descărcare de gestiune în ceea ce privește agențiile și organismele descentralizate în vederea definirii unei abordări mai simple și mai raționale, ținându-se seama de numărul în continuă creștere al organismelor care vor necesita un raport separat de descărcare de gestiune în anii următori;

         Considerații de principiu

               5.

               solicită Comisiei să prezinte explicații clare, înainte de crearea unei noi agenții sau de reformarea unei agenții existente, cu privire la următoarele elemente: tipul agenției, obiectivele agenției, structura internă de conducere, produsele, serviciile, procedurile cheie, grupul țintă, clienții și părțile interesate de activitatea agenției, relația formală cu actorii externi, responsabilitatea bugetară, planificarea financiară și politica de personal și de recrutare a personalului;

               6.

               solicită ca fiecare agenție să fie guvernată în temeiul unui acord anual de performanță, care să fie formulat de agenție și de direcția generală competentă a Comisiei și care să conțină principalele obiective pentru anul următor, un cadru financiar și indicatori clari de măsurare a performanței;

               7.

               solicită auditarea periodică (și ad hoc) a performanței agențiilor de către Curtea de Conturi sau de către alt auditor independent; consideră că aceasta nu ar trebui să se limiteze la elementele tradiționale specifice gestiunii financiare și utilizării corespunzătoare a banilor publici, ci ar trebui să vizeze și eficiența și eficacitatea administrativă și să includă o evaluare a gestiunii financiare a fiecărei agenții;

               8.

               consideră că, în cazul agențiilor care își supraestimează în mod continuu nevoile bugetare, ar trebui aplicate reduceri tehnice în funcție de numărul de posturi vacante; este de părere că, pe termen lung, acest lucru va conduce la alocarea unor venituri mai mici pentru agenții și, prin urmare, și la costuri administrative mai reduse;

               9.

               constată că există o problemă serioasă generată de faptul că anumite agenții sunt criticate pentru că nu respectă normele privind achizițiile publice, regulamentul financiar, Statutul funcționarilor etc.; consideră că principalul motiv este că majoritatea reglementărilor și regulamentul financiar sunt destinate instituțiilor mai mari și că majoritatea agențiilor mici nu dispun de masa critică pentru a putea respecta aceste cerințe de reglementare; solicită, prin urmare, Comisiei să caute o soluție rapidă pentru sporirea eficacității, prin gruparea funcțiilor administrative ale mai multor agenții, pentru a se ajunge la această masă critică (luând în considerare schimbările necesare în reglementările de bază aplicabile agențiilor și independența lor bugetară) sau să elaboreze, de urgență, norme specifice pentru agenții (în special norme de aplicare pentru agenții) care să le permită să fie în deplină legalitate;

               10.

               insistă ca, la întocmirea proiectului preliminar de buget, Comisia să ia în considerare rezultatele execuției bugetului de către fiecare agenție în exercițiile anterioare, în special în exercițiul n-1, și să revizuiască în consecință bugetul solicitat de agenția respectivă; invită comisia parlamentară competentă să respecte respectiva revizuire și, dacă acest lucru nu este făcut de Comisie, să revizuiască bugetul în cauză pentru a-l aduce la un nivel realist, adaptat capacității de absorbție și de execuție al agenției în cauză;

               11.

               reamintește decizia sa privind descărcarea de gestiune pentru exercițiul financiar 2005, în care a invitat Comisia să prezinte, la fiecare cinci ani, un studiu privind valoarea adăugată a fiecărei agenții existente; invită toate instituțiile competente ca, în cazul unei evaluări negative a valorii adăugate a unei agenții, să ia măsurile care se impun, reformulând mandatul agenției respective sau închizând-o; constată că, în 2007, Comisia nu a realizat nicio evaluare; insistă ca, înainte de decizia de descărcare de gestiune privind bugetul 2007, Comisia să prezinte cel puțin cinci astfel de evaluări, începând cu agențiile cele mai vechi;

               12.

               este de părere că recomandările Curții de Conturi ar trebui să fie puse în practică în mod prompt, iar nivelul subvențiilor plătite agențiilor ar trebui să fie aliniat cu cerințele lor reale de numerar; consideră, de asemenea, că amendamentele la regulamentul financiar general ar trebui introduse în regulamentul financiar cadru al agențiilor și în diversele lor regulamente financiare specifice;

         Prezentarea datelor raportate

               13.

               constată că nu există o abordare tip în rândul agențiilor în ceea ce privește prezentarea activităților lor din timpul exercițiului financiar în cauză, a conturilor și rapoartelor lor privind gestiunea bugetară și financiară și în ceea ce privește întocmirea unei declarații de asigurare de către directorul agenției; observă că nu toate agențiile fac o distincție clară între (a) prezentarea către public a activității agenției și (b) prezentarea de rapoarte tehnice cu privire la gestiunea bugetară și financiară;

               14.

               observă că, chiar dacă instrucțiunile permanente ale Comisiei cu privire la elaborarea rapoartelor de activitate nu cer în mod expres agenției să întocmească o declarație de asigurare, numeroși directori au făcut-o totuși pentru exercițiul 2006, în unul dintre cazuri declarația cuprinzând o rezervă importantă;

               15.

               reamintește punctul 25 din rezoluția sa din 12 aprilie 2005 (7) prin care invita directorii agențiilor să anexeze, pe viitor, la raportul lor anual de activitate, prezentat împreună cu informațiile financiare și de gestiune, o declarație de asigurare privind legalitatea și regularitatea operațiunilor, asemănătoare cu cea semnată de directorii generali ai Comisiei;

               16.

               solicită Comisiei să își modifice în mod corespunzător instrucțiunile permanente către agenții;

               17.

               propune, în plus, o colaborare între Comisie și agenții în vederea realizării unui model armonizat aplicabil tuturor agențiilor și organismelor descentralizate în care să se facă clar distincția între:

                           —

                           un raport anual destinat publicului general referitor la operațiunile, activitatea și realizările organismului;

                           —

                           situațiile financiare și un raport privind execuția bugetului;

                           —

                           un raport de activitate similar rapoartelor de activitate ale directorilor generali ai Comisiei;

                           —

                           o declarație de asigurare semnată de directorul organismului, însoțită de eventuale rezerve sau observații pe care acesta consideră oportun să le aducă la cunoștința autorității abilitate să acorde descărcarea de gestiune;

         Constatări generale ale Curții de Conturi

               18.

               ia act de constatarea Curții [Raportul anual, punctul 10.29 (8)] conform căreia plata subvențiilor acordate de Comisie de la bugetul Comunității nu se bazează pe estimări justificate în mod suficient ale necesarului de numerar al agențiilor și conform căreia, acest fapt, combinat cu volumul reportărilor, le determină să dețină solduri de numerar apreciabile; ia act în continuare, de recomandarea Curții potrivit căreia nivelul subvențiilor plătite agențiilor ar trebui să fie în conformitate cu necesarul lor real de numerar;

               19.

               observă că, la sfârșitul anului 2006, 14 agenții încă nu puseseră în aplicare sistemul contabil ABAC (Raportul anual, nota de subsol de la punctul 10.31);

               20.

               ia act de observația Curții (Raportul anual, punctul 1.25) cu privire la sumele tot mai mari plătite pentru concediul neluat care se înregistrează în unele agenții; subliniază faptul că Curtea de Conturi a formulat o declarație de asigurare cu rezerve în cazul a trei agenții [Centrul European pentru Dezvoltarea Formării Profesionale (Cedefop), CEPOL și Agenția Europeană a Căilor Ferate] pentru exercițiul financiar 2006 (2005: Cedefop, Autoritatea Europeană pentru Siguranța Alimentară, Agenția Europeană pentru Reconstrucție);

         Auditul intern

               21.

               reamintește faptul că, în conformitate cu articolul 185 alineatul (3) din regulamentul financiar, auditorul intern al Comisiei este și auditorul intern al agențiilor de reglementare care beneficiază de subvenții de la bugetul UE; subliniază faptul că auditorul intern raportează consiliului de administrație și directorului fiecărei agenții;

               22.

               atrage atenția asupra rezervei exprimate în raportul anual de activitate pentru 2006 al auditorului intern după cum urmează:
               „Auditorul intern al Comisiei nu este în măsură să își îndeplinească obligația ce îi revine în temeiul articolului 185 din regulamentul financiar ca auditor intern al organismelor comunitare din cauza lipsei de resurse umane.”;

               23.

               ia act, cu toate acestea, de observația auditorului intern în raportul său de activitate pentru 2006 conform căreia, începând din 2007, odată cu afectarea de personal suplimentar de către Comisie pentru Serviciul său de audit intern (Internal Audit Service – IAS), toate agențiile de reglementare funcționale urmează să facă anual obiectul unui audit intern;

               24.

               ia act de numărul tot mai mare de agenții de reglementare și executive și de întreprinderi comune care trebuie auditate de IAS în temeiul articolului 185 din regulamentul financiar; solicită Comisiei să informeze comisia parlamentară competentă dacă personalul pus la dispoziția IAS va fi suficient pentru realizarea unui audit anual al tuturor acestor organisme în anii următori;

               25.

               observă că, prin articolul 72 alineatul (5) din Regulamentul (CE, Euratom) nr. 2343/2002, fiecărei agenții i se cere să prezinte anual autorității abilitate să acorde descărcarea de gestiune și Comisiei un raport întocmit de directorul său în care să se enumere numărul și tipul auditurilor interne efectuate de auditorul intern, recomandările făcute și acțiunile întreprinse în urma acestor recomandări; solicită agențiilor să precizeze dacă se face acest lucru și, dacă da, în ce mod;

               26.

               ia act, în aceea ce privește capacitățile de audit intern, în special în ceea ce privește agențiile mai mici, de o propunere a auditorului intern adresată comisiei competente a Parlamentului la 14 septembrie 2006, potrivit căreia agențiile mai mici ar trebui să fie autorizate să angajeze servicii de audit intern din sectorul privat;

         Evaluarea agențiilor

               27.

               reamintește declarația comună a Parlamentului, Consiliului și Comisiei (9) negociată la conciliere înainte de Consiliul ECOFIN privind bugetul din 13 iulie 2007 în care se solicita (i) o listă a agențiilor pe care Comisia intenționează să le evalueze și (ii) o listă a agențiilor deja evaluate, însoțită de un rezumat al principalelor constatări;

         Proceduri disciplinare

               28.

               observă că, datorită dimensiunii lor, agențiile întâmpină dificultăți în constituirea unor comisii disciplinare alcătuite din personal încadrat în gradul corespunzător și că Oficiul disciplinar și de anchetă al Comisiei (Investigation and Disciplinary Office – IDOC) nu are competențe în cazul agențiilor; invită agențiile să aibă în vedere constituirea unei comisii disciplinare interagenții;

         Proiectul de acord interinstituțional

               29.

               reamintește proiectul de acord interinstituțional privind cadrul de funcționare al agențiilor europene de reglementare prezentat de Comisie [COM(2005) 59], prin care se intenționa instituirea unui cadru orizontal pentru crearea, structura, funcționarea, evaluarea și controlul agențiilor europene de reglementare; observă că proiectul reprezintă o inițiativă utilă în efortul de a raționaliza crearea și funcționarea agențiilor; ia act de declarația din raportul de sinteză pe 2006 al Comisiei [punctul 3.1, COM(2007) 274] conform căreia, deși negocierile au stagnat după publicarea proiectului de acord, discuțiile pe fond au fost relansate în cadrul Consiliului la sfârșitul anului 2006; regretă că nu s-au putut înregistra mai multe progrese în vederea adoptării acelui proiect;

               30.

               salută, prin urmare, angajamentul Comisiei de a prezenta o comunicare privind viitorul agențiilor de reglementare în cursul exercițiului 2008;

         Agențiile finanțate din surse proprii

               31.

               reamintește faptul că pentru cele două agenții care se finanțează din surse proprii, descărcarea de gestiune este acordată directorului de către consiliul de administrație; observă că ambele agenții au acumulat surplusuri semnificative din venitul provenit din taxe reportat din cifrele din anii precedenți:

                           —

                           Oficiul pentru Armonizare în cadrul Pieței Interne – numerar și echivalent de numerar: 281 milioane EUR (10);

                           —

                           Oficiul Comunitar pentru Soiuri de Plante – numerar și echivalent de numerar: 18 milioane EUR (11);

         Observații specifice

               32.

               ia act de observațiile Curții de Conturi din raportul pe 2006 conform cărora

                           —

                           observatorul și-a redus rata reportărilor la 25 % în 2006 (40 % în 2005);

                           —

                           s-au înregistrat întârzieri în efectuarea plăților către centrele naționale ale REITOX (Rețeaua europeană de informare privind drogurile și toxicomania) din cadrul acordurilor de subvenționare;

                           —

                           în pofida încheierii detașării sale pe termen lung la Bruxelles, în cadrul Comisiei, un funcționar a continuat să fie plătit de observator fără să-și fi reluat activitatea la Lisabona; constată că acest caz face în prezent obiectul unor proceduri juridice în conformitate cu Statutul funcționarilor;

               33.

               salută eforturile depuse de observator pentru îmbunătățirea execuției bugetului său; regretă totuși că nivelul reportărilor este în continuare prea ridicat;

               34.

               constată, pe baza conturilor observatorului, că în iulie 2006 acesta a finalizat o verificare fizică a inventarului său și că rezultatele au fost înregistrate într-un sistem computerizat specific;

               35.

               constată că bilanțul contabil al observatorului include terenuri și clădiri estimate la 2,5 milioane EUR;

               36.

               constată, din raportul anual de activitate foarte cuprinzător al observatorului, că în 2007 s-a efectuat o evaluare a operațiunilor sale; mai constată că, pentru auditul intern, observatorul se bazează pe Serviciul de audit intern al Comisiei;

               37.

               constată, din programele de lucru ale observatorului pentru 2007 și pentru perioada 2007-2009, că a fost adoptat un plan de gestionare pentru punerea în practică a recentelor recomandări făcute de Serviciul de audit intern al Comisiei, precum și următoarele obiective strategice:

                           —

                           instituirea unui control ex post al tranzacțiilor financiare;

                           —

                           crearea unor capacități interne de evaluare a riscurilor și de audit intern;

                           —

                           crearea unor instrumente și proceduri pentru gestionarea integrată a resurselor și promovarea sinergiilor externe, în special cu Agenția Europeană pentru Siguranță Maritimă (AESM), care are de asemenea sediul la Lisabona;

                           —

                           aplicarea unei politici de resurse umane mai structurate și mai eficiente;

                           —

                           finalizarea cu succes a mutării la noul sediu din Lisabona.

      (1)  JO C 261, 31.10.2007, p. 67.

      (2)  JO C 309, 19.12.2007, p. 128.

      (3)  JO L 248, 16.9.2002, p. 1.

      (4)  JO L 376, 27.12.2006, p. 1.

      (5)  JO L 357, 31.12.2002, p. 72.

      (6)  JO L 187, 15.7.2008, p. 99.

      (7)  Rezoluția Parlamentului European conținând observațiile ce însoțesc decizia privind descărcarea de gestiune acordată directorului Observatorului European pentru Droguri și Toxicomanie cu privire la execuția bugetului observatorului aferent exercițiului financiar 2003 (JO L 196, 27.7.2005, p. 121).

      (8)  JO C 273, 15.11.2007, p. 1.

      (9)  Documentul Consiliului DS 605/1/07 Rev 1.

      (10)  Sursa: Raportul privind conturile anuale ale Oficiului pentru Armonizare în cadrul Pieței Interne pentru exercițiul financiar 2006, însoțit de răspunsurile oficiului (JO C 309, 19.12.2007, p. 141).

      (11)  Sursa: Raportul privind conturile anuale ale Oficiului Comunitar pentru Soiuri de Plante pentru exercițiul financiar 2006, însoțit de răspunsurile oficiului (JO C 309, 19.12.2007, p. 135).


title: Decizia (PESC) 2015/440 a Consiliului din 16 martie 2015 de prelungire a mandatului Reprezentantului Special al Uniunii Europene pentru Cornul Africii

text:
               17.3.2015

               RO

               Jurnalul Oficial al Uniunii Europene

               L 72/32

         DECIZIA (PESC) 2015/440 A CONSILIULUI
   din 16 martie 2015
   de prelungire a mandatului Reprezentantului Special al Uniunii Europene pentru Cornul Africii
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 8 decembrie 2011, Consiliul a adoptat Decizia 2011/819/PESC (1) de numire a domnului Alexander RONDOS în calitate de Reprezentant Special al Uniunii Europene (RSUE) pentru Cornul Africii. Mandatul RSUE urmează să expire la 28 februarie 2015.

               (2)

               Mandatul RSUE ar trebui prelungit în continuare până la 31 octombrie 2015.

               (3)

               RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Alexander RONDOS în calitate de RSUE pentru Cornul Africii se prelungește până la 31 octombrie 2015. Consiliul poate decide ca mandatul RSUE să se încheie mai devreme, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   În sensul mandatului RSUE, Cornul Africii cuprinde Republica Djibouti, Statul Eritreea, Republica Federală Democrată Etiopia, Republica Kenya, Republica Federală Somalia, Republica Sudan, Republica Sudanul de Sud și Republica Uganda. În ceea ce privește aspectele cu implicații regionale mai extinse, RSUE inițiază contacte cu țări și entități regionale din afara Cornului Africii, după caz.
   Articolul 2
   Obiective de politică
   (1)   Mandatul RSUE se întemeiază pe obiectivele de politică ale Uniunii în ceea ce privește Cornul Africii, astfel cum au fost stabilite în cadrul său strategic adoptat la 14 noiembrie 2011 și în concluziile relevante ale Consiliului, și anume de a contribui în mod activ la eforturile regionale și internaționale în vederea realizării coexistenței pașnice și a păcii, securității și dezvoltării durabile în interiorul și în rândul țărilor din regiune. RSUE are ca obiectiv suplimentar sporirea calității, a intensității, a impactului și a vizibilității angajamentului pluridimensional al Uniunii în Cornul Africii.
   (2)   Obiectivele de politică includ, printre altele:

               (a)

               continuarea stabilizării situației din Somalia, în special din perspectiva unei dimensiuni regionale;

               (b)

               coexistența pașnică a Sudanului și a Sudanului de Sud ca două state viabile și prospere cu structuri politice robuste și responsabile;

               (c)

               soluționarea conflictelor actuale și evitarea conflictelor potențiale dintre țările din regiune sau în interiorul acestora;

               (d)

               sprijinirea cooperării regionale la nivel politic, de securitate și economic.

         Articolul 3
   Mandat
   (1)   În vederea realizării obiectivelor de politică ale UE în ceea ce privește Cornul Africii, mandatul RSUE constă în:

               (a)

               implicarea, împreună cu toate părțile interesate relevante din regiune, guverne, autorități regionale, organizații internaționale și regionale, societatea civilă și diaspora, în vederea urmăririi obiectivelor Uniunii și a contribuției la o mai bună înțelegere a rolului pe care Uniunea îl are în regiune;

               (b)

               reprezentarea Uniunii în forurile internaționale relevante, după caz, și asigurarea vizibilității sprijinului acordat de Uniune în vederea gestionării crizelor, precum și a soluționării și a prevenirii conflictelor;

               (c)

               încurajarea și sprijinirea cooperării politice și de securitate eficace și a integrării economice din regiune prin parteneriatul Uniunii cu Uniunea Africană (UA), precum și cu organizațiile regionale, în special cu Agenția Interguvernamentală pentru Dezvoltare (IGAD);

               (d)

               urmărirea evoluțiilor politice din regiune și contribuția la dezvoltarea politicii Uniunii cu privire la regiune, inclusiv în ceea ce privește Somalia, Sudan, Sudanul de Sud, problema granițelor dintre Etiopia și Eritreea și punerea în aplicare a Acordului de la Alger, Inițiativa bazinului Nilului și alte aspecte din regiune care au impact asupra securității, stabilității și prosperității sale;

               (e)

               în ceea ce privește Somalia și acționând în strânsă coordonare cu Trimisul special al UE pentru Somalia și cu partenerii regionali și internaționali relevanți, inclusiv cu Reprezentantul Special al Secretarului General al Organizației Națiunilor Unite (ONU) pentru Somalia și cu UA, contribuția activă la acțiuni și inițiative care duc la stabilizarea și la acordurile post-tranziție suplimentare cu Somalia, cu accent pe promovarea unei abordări coordonate și coerente la nivel internațional în ceea ce privește Somalia, construirea unor bune relații de vecinătate și sprijinirea dezvoltării sectorului de securitate în Somalia, inclusiv prin intermediul misiunii militare a Uniunii Europene destinate să contribuie la instruirea forțelor de securitate somaleze (EUTM Somalia), forțele navale aflate sub comanda Uniunii Europene (EUNAVFOR Atalanta), misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) și al sprijinului continuu pe care Uniunea îl acordă Misiunii Uniunii Africane în Somalia (AMISOM), în strânsă cooperare cu statele membre;

               (f)

               în ceea ce privește Sudanul și Sudanul de Sud și în strânsă cooperare cu șefii respectivi ai delegațiilor Uniunii, contribuția la coerența și la eficacitatea politicii Uniunii cu privire la Sudan și la Sudanul de Sud și sprijinirea coexistenței lor pașnice, în special prin intermediul punerii în aplicare a Acordurilor de la Addis Abeba și al soluționării chestiunilor încă nerezolvate Acordului global de pace, inclusiv Abyei, al soluțiilor politice la conflictele în desfășurare, în special din Darfur, Kordofanul de Sud și Nilul Albastru, al consolidării instituționale în Sudanul de Sud și al reconcilierii naționale. În această privință, RSUE contribuie la o abordare internațională coerentă în strânsă cooperare cu UA și în special cu Grupul la nivel înalt de punere în aplicare al UA pentru Sudan (AUHIP), cu ONU și cu alte părți interesate regionale și internaționale;

               (g)

               urmărirea îndeaproape a provocărilor transfrontaliere care afectează Cornul Africii, inclusiv terorismul, radicalizarea, securitatea maritimă și pirateria, criminalitatea organizată, traficul de arme, fluxurile de refugiați și de migranți și eventualele consecințe politice și de securitate ale crizelor umanitare;

               (h)

               promovarea accesului umanitar în întreaga regiune;

               (i)

               contribuția la punerea în aplicare a Deciziei 2011/168/PESC a Consiliului (2) și a politicii Uniunii în domeniul drepturilor omului, în cooperare cu RSUE pentru drepturile omului, inclusiv a liniilor directoare ale UE cu privire la drepturile omului, în special a liniilor directoare ale UE privind copiii și conflictele armate, precum și a liniilor directoare privind violența împotriva femeilor și combaterea tuturor formelor de discriminare la adresa femeilor, și a politicii Uniunii referitoare la Rezoluția 1325 (2000) a Consiliului de Securitate al ONU, inclusiv prin monitorizarea și raportarea evoluțiilor, precum și formularea de recomandări în acest sens.

         (2)   În scopul îndeplinirii mandatului, RSUE, printre altele:

               (a)

               consiliază și raportează în ceea ce privește definirea pozițiilor Uniunii în forurile internaționale, după caz, în scopul promovării proactive a unei abordări politice consecvente a Uniunii în privința Cornului Africii;

               (b)

               menține o viziune de ansamblu asupra tuturor activităților Uniunii.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și reprezintă principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia, cu delegațiile Uniunii din regiune și cu Comisia.
   Articolul 5
   Finanțare
   (1)   Valoarea de referință financiară destinată acoperirii cheltuielilor aferente mandatului RSUE pentru perioada 1 martie 2015-31 octombrie 2015 este de 1 770 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice și de securitate specifice, conform mandatului. RSUE informează în mod prompt și regulat Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Personalul internațional contractat este format din resortisanți ai statelor membre.
   (3)   Toți membrii personalului detașat rămân sub autoritatea administrativă a statului membru din care provin sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   (4)   Personalul RSUE este amplasat în același loc cu departamentele relevante ale SEAE sau cu delegațiile relevante ale Uniunii, pentru a contribui la coerența și consecvența activităților lor respective.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și ale membrilor personalului RSUE se stabilesc împreună cu țările-gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei sale respectă principiile și standardele minime de securitate stabilite prin Decizia 2013/488/UE a Consiliului (3).
   Articolul 9
   Accesul la informații și asistență logistică
   (1)   Statele membre, Comisia, SEAE și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din regiunea geografică pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific misiunii, pe baza îndrumărilor SEAE, care să prevadă măsuri de securitate fizice, organizaționale și procedurale specifice misiunii, prin care să se reglementeze gestionarea deplasării personalului în condiții de siguranță către zona de misiune și în interiorul acesteia și gestionarea incidentelor de securitate și care să includă un plan de urgență și un plan de evacuare pentru misiune;

               (b)

               asigurarea faptului că întregul personal desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei de misiune;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosire sau la sosirea în zona de misiune, la cursuri adecvate de instruire în domeniul securității, pe baza clasificărilor de risc atribuite zonei de misiune de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor privind progresele înregistrate și privind executarea mandatului.

         Articolul 11
   Raportare
   (1)   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele periodice sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   (2)   RSUE raportează cu privire la cea mai bună modalitate de urmărire a inițiativelor Uniunii, cum ar fi contribuția Uniunii la reforme și includerea aspectelor politice ale proiectelor de dezvoltare relevante ale Uniunii, în coordonare cu delegațiile Uniunii din regiune.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunilor Uniunii și la asigurarea faptului că toate instrumentele Uniunii și acțiunile statelor membre sunt angajate într-un mod coerent pentru a atinge obiectivele de politică ale Uniunii. Activitățile RSUE se coordonează cu cele ale delegațiilor Uniunii și ale Comisiei, precum și cu cele ale altor RSUE activi în regiune, în special cu cele ale RSUE pentru UA. RSUE furnizează periodic informări misiunilor statelor membre și delegațiilor Uniunii din regiune.
   (2)   Pe teren, se menține o strânsă legătură cu șefii delegațiilor Uniunii și cu șefii de misiune ai statelor membre. Aceștia depun toate eforturile pentru a susține RSUE în executarea mandatului său. RSUE, în strânsă cooperare cu delegațiile relevante ale Uniunii, oferă orientări politice la nivel local comandantului forței EUNAVFOR Atalanta, comandantului misiunii UE EUTM Somalia și șefului misiunii EUCAP NESTOR. RSUE, comandantul operației UE și comandantul operației civile se consultă reciproc în funcție de necesități.
   (3)   RSUE colaborează îndeaproape cu autoritățile din țările în cauză, cu ONU, UA, IGAD, cu alte părți interesate de pe plan național, regional și internațional, precum și cu societatea civilă din regiune.
   Articolul 13
   Revizuirea
   Punerea în aplicare a prezentei decizii și coerența acesteia cu alte contribuții ale Uniunii în regiune se revizuiește în mod periodic. RSUE prezintă Consiliului, ÎR și Comisiei un raport cuprinzător privind executarea mandatului până la 31 august 2015.
   Articolul 14
   Intrarea în vigoare
   Prezenta decizie intră în vigoare la data adoptării.
   Se aplică de la 1 martie 2015.

      Adoptată la Bruxelles, 16 martie 2015.

            Pentru Consiliu

            Președintele

         F. MOGHERINI

      (1)  Decizia 2011/819/PESC a Consiliului din 8 decembrie 2011 de numire a Reprezentantului Special al Uniunii Europene pentru Cornul Africii (JO L 327, 9.12.2011, p. 62).

      (2)  Decizia 2011/168/PESC a Consiliului din 21 martie 2011 privind Curtea Penală Internațională și de abrogare a Poziției comune 2003/444/PESC (JO L 76, 22.3.2011, p. 56).

      (3)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia Consiliului din 28 mai 2004 privind poziția Comunității referitoare la o decizie a Consiliului de stabilizare și de asociere UE-Fosta Republică Iugoslavă a Macedoniei de stabilire a regulamentului de procedură, inclusiv regulamentul de procedură al Comitetului de stabilizare și de asociere

text:
Anunţ juridic important

|

32004D0683

Jurnalul Oficial L 312 , 09/10/2004 p. 0012 - 0017 Jurnalul Oficial L 142 , 30/05/2006 p. 0417 - 0422

		20040528Decizia Consiliuluidin 28 mai 2004privind poziția Comunității referitoare la o decizie a Consiliului de stabilizare și de asociere UE-Fosta Republică Iugoslavă a Macedoniei de stabilire a regulamentului de procedură, inclusiv regulamentul de procedură al Comitetului de stabilizare și de asociere(2004/683/CE)CONSILIUL UNIUNII EUROPENE,având în vedere Tratatul de instituire a Comunității Europene și Tratatul de instituire a Comunității Europene a Energiei Atomice (Euratom),având în vedere Decizia (2004/239/CE, Euratom) a Consiliului și a Comisiei din 23 februarie 2004 privind încheierea Acordului de stabilizare și de asociere dintre Comunitățile Europene și statele lor membre, pe de o parte, și Fosta Republică Iugoslavă a Macedoniei, pe de altă parte [1], în special articolul 2 alineatul (1),având în vedere propunerea Comisiei,întrucât:(1) Articolul 108 din Acordul de stabilizare și de asociere instituie Consiliul de stabilizare și de asociere.(2) În conformitate cu articolul 112 din acordul menționat, Consiliul de stabilizare și de asociere este asistat de Comitetul de stabilizare și de asociere.(3) În conformitate cu articolul 109 din acordul menționat, Consiliul de stabilizare și de asociere își stabilește propriul regulament de procedură.(4) În conformitate cu articolul 110 din regulamentul menționat, Consiliul de stabilizare și de asociere stabilește, în cadrul regulamentului de procedură, sarcinile Comitetului de stabilizare și de asociere, precum și faptul că respectivul consiliu poate delega oricare dintre atribuțiile sale Comitetului de stabilizare și de asociere,DECIDE:Articol unicPoziția pe care Comunitatea trebuie să o adopte în cadrul Consiliului de stabilizare și de asociere instituit prin articolul 108 din Acordul de stabilizare și de asociere încheiat între Comunitățile Europene și statele lor membre, pe de o parte, și Fosta Republică Iugoslavă a Macedoniei, pe de altă parte, în ceea ce privește regulamentul de procedură al Consiliului de stabilizare și de asociere sus-menționat, precum și delegarea atribuțiilor sale Comitetului de stabilizare și de asociere menționat la articolul 110 din regulamentul menționat, se bazează pe proiectul de decizie al Consiliului de stabilizare și de asociere, anexat la prezenta decizie. Modificări minore ale acestor proiecte de decizie pot fi acceptate fără o altă decizie a Consiliului.Adoptată la Bruxelles, 28 mai 2004.Pentru ConsiliuPreședinteleN. Dempsey[1] JO L 84 din 20.3.2004, p. 1.--------------------------------------------------20040528ANEXA I20040528Decizia nr. 1/2004din 28 mai 2004a Consiliului de stabilizare și de asociere UE-Fosta Republică Iugoslavă a Macedoniei de stabilire a regulamentului de procedură, inclusiv regulamentul de procedură al Comitetului de stabilizare și de asociereCONSILIUL DE STABILIZARE ȘI DE ASOCIERE,având în vedere Acordul de stabilizare și de asociere încheiat între Comunitățile Europene și statele membre, pe de o parte, și Fosta Republică Iugoslavă a Macedoniei, pe de altă parte [1], în special articolele 108, 109, 110, 111, 112 și 113,întrucât acest acord a intrat în vigoare la 1 aprilie 2004,DECIDE:Articolul 1PreședințiePreședinția Consiliului de stabilizare și de asociere este exercitată, pe rând, pe o perioadă de 12 luni, de către un reprezentant al Consiliului Uniunii Europene, în numele Comunității și al statelor membre, și de către un reprezentant al Guvernului Fostei Republici Iugoslave a Macedoniei. Prima perioadă începe de la data primei reuniuni a Consiliului de stabilizare și de asociere și se încheie la 31 decembrie 2004.Articolul 2ReuniuniConsiliul de stabilizare și de asociere se reunește, în mod regulat, la nivel ministerial o dată pe an. În cazul în care părțile sunt de acord, sesiuni extraordinare ale Consiliului de stabilizare și de asociere se pot ține la cererea uneia dintre părți.Cu excepția cazului în care părțile decid altfel, fiecare sesiune a Consiliului de stabilizare și de asociere se ține în locul obișnuit al sesiunilor Consiliului Uniunii Europene, la o dată convenită de cele două părți.Reuniunile Consiliului de stabilizare și de asociere se convoacă de comun acord de către secretarii Consiliului de stabilizare și de asociere, în acord cu președintele.Articolul 3ReprezentareMembrii Consiliului de stabilizare și de asociere care nu pot participa la o ședință pot fi reprezentați. Dacă un membru dorește să fie reprezentat, el trebuie să îl informeze pe președinte în legătură cu numele reprezentantului său înainte de desfășurarea reuniunii la care va fi reprezentat.Reprezentantul unui membru al Consiliului de stabilizare și de asociere exercită toate drepturile membrului titular.Articolul 4DelegațiiMembrii Consiliului de stabilizare și de asociere pot fi însoțiți de funcționari.Înaintea fiecărei reuniuni, președintele este informat în legătură cu componența prevăzută a delegațiilor celor două părți.Un reprezentant al Băncii Europene de Investiții asistă la reuniunile Consiliului de stabilizare și de asociere, în calitatea de observator, atunci când pe ordinea de zi figurează chestiuni referitoare la această bancă.Consiliul de stabilizare și de asociere poate invita persoane care nu sunt membre să asiste la reuniunile sale pentru a fi informat asupra subiectelor deosebite.Articolul 5SecretariatUn funcționar al Secretariatului General al Consiliului Uniunii Europene și un funcționar al Misiunii Fostei Republici Iugoslave a Macedoniei la Bruxelles exercită în comun funcțiile de secretari ai Consiliului de stabilizare și de asociere.Articolul 6CorespondențăCorespondența destinată Consiliului de stabilizare și de asociere se trimite președintelui Consiliului de stabilizare și de asociere pe adresa Secretariatului General al Consiliului Uniunii Europene.Cei doi secretari asigură transmiterea acestei corespondențe președintelui Consiliului de stabilizare și de asociere și, dacă este cazul, asigură și transmiterea acesteia către ceilalți membri ai Consiliului de stabilizare și de asociere. Corespondența astfel trimisă se adresează Secretariatului General al Comisiei, reprezentanților permanenți ai statelor membre și misiunii Fostei Republici Iugoslave a Macedoniei la Bruxelles.Comunicatele provenind din partea președintelui Consiliului de stabilizare și de asociere se trimit destinatarilor prin cei doi secretari și sunt transmise, dacă este cazul, celorlalți membri ai Consiliului de stabilizare și de asociere la adresele indicate în paragraful precedent.Articolul 7PublicitateCu excepția cazului în care se decide altfel, reuniunile Consiliului de stabilizare și de asociere nu sunt publice.Articolul 8Ordinea de zi a sesiunilor(1) Președintele stabilește ordinea de zi provizorie a fiecărei reuniuni. Aceasta se transmite, prin secretarii Consiliului de stabilizare și de asociere, destinatarilor menționați la articolul 6 cu cel târziu 15 zile înainte de începerea reuniunii.Ordinea de zi provizorie cuprinde punctele pentru care cererea de înscriere i-a parvenit președintelui cu cel puțin 21 de zile înainte de începerea reuniunii, ceea ce înseamnă că aceste puncte nu vor fi înscrise pe ordinea de zi provizorie decât dacă documentele aferente au fost transmise secretariatelor până la data de expediere a acestei ordini de zi.Ordinea de zi se adoptă de Consiliul de stabilizare și de asociere la începutul fiecărei reuniuni. Un punct diferit de acelea care figurează pe ordinea de zi provizorie se poate înscrie pe ordinea de zi cu acordul celor două părți.(2) Președintele poate, de comun acord cu cele două părți, să reducă termenele indicate la alineatul (1), pentru a lua în considerare cerințele unui caz particular.Articolul 9Proces-verbalCei doi secretari întocmesc un proiect de proces-verbal al fiecărei sesiuni.Procesul-verbal cuprinde, ca o regulă generală, pentru fiecare punct al ordinii de zi:- menționarea documentelor prezentate Consiliului de stabilizare și de asociere;- declarațiile prin care un membru al Consiliului de stabilizare și de asociere a cerut înscrierea;- deciziile și recomandările adoptate, declarațiile convenite și concluziile adoptate.Proiectul de proces-verbal se supune spre aprobare Consiliului de stabilizare și de asociere. După aprobare, procesul-verbal se semnează de președinte și de cei doi secretari. El este păstrat în arhivele Secretariatului General al Consiliului Uniunii Europene, care acționează ca și depozitar al documentelor asociației. O copie certificată se trimite fiecăruia dintre destinatarii menționați la articolul 6.Articolul 10Decizii și recomandări(1) Consiliul de stabilizare și de asociere adoptă deciziile și recomandările de comun acord între părți.Între sesiuni, Consiliul de stabilizare și de asociere poate să adopte deciziile sau recomandările prin procedură scrisă, în cazul în care cele două părți sunt de acord cu acest lucru.(2) Deciziile și recomandările Consiliului de stabilizare și de asociere, în sensul articolului 110 din Acordul de stabilizare și de asociere, poartă titlul de "decizie" și, respectiv, de "recomandare", urmate de un număr de ordine, de data la care au fost adoptate și de precizarea obiectului acestora.Deciziile și recomandările Consiliului de stabilizare și de asociere sunt semnate de președinte și autentificate de cei doi secretari.Deciziile și recomandările se adresează fiecăruia dintre destinatarii menționați la articolul 6.Fiecare dintre părți poate hotărî în legătură cu publicarea, în propria sa publicație oficială, a deciziilor și a recomandărilor Consiliului de stabilizare și de asociere.Articolul 11LimbiLimbile oficiale ale Consiliului de stabilizare și de asociere sunt limbile oficiale ale celor două părți.Cu excepția cazului în care se decide altfel, Consiliul de stabilizare și de asociere deliberează pe baza documentelor redactate în aceste limbi.Articolul 12CheltuieliComunitatea și Fosta Republică Iugoslavă a Macedoniei suportă cheltuielile pe care le efectuează ca urmare a participării la reuniunile Consiliului de stabilizare și de asociere, atât cheltuielile de personal, de călătorie și de ședere, cât și cheltuielile poștale și de telecomunicații.Cheltuielile privind interpretarea în cadrul ședințelor, precum și traducerea și reproducerea documentelor se suportă de către Comunitate, cu excepția acelora privind interpretarea sau traducerea în limba oficială a Fostei Republici Iugoslave a Macedoniei sau din această limbă, care sunt suportate de Fosta Republică Iugoslavă a Macedoniei. Alte cheltuieli aferente organizării reuniunilor se suportă de partea care găzduiește reuniunile.Articolul 13Comitetul de stabilizare și de asociere(1) Se instituie un Comitet de stabilizare și de asociere împuternicit să asiste Consiliul de stabilizare și de asociere în scopul îndeplinirii sarcinilor sale. El este format, pe de o parte, din reprezentanții Consiliului Uniunii Europene și din reprezentanții Comisiei Comunităților Europene și, pe de altă parte, din reprezentanții Guvernului Fostei Republici Iugoslave a Macedoniei, de obicei, la nivel de înalți funcționari.(2) Comitetul de stabilizare și de asociere pregătește reuniunile și deliberările Consiliului de stabilizare și de asociere, pune în aplicare, dacă este nevoie, deciziile acestuia și asigură, în general, continuitatea relațiilor de asociere și buna funcționare a Acordului de stabilizare și de asociere. Examinează orice chestiune care îi este prezentată de către Consiliul de stabilizare și de asociere, precum și orice altă chestiune care ar putea apărea în cadrul aplicării cotidiene a Acordului de stabilizare și de asociere. Supune spre aprobare Consiliului de stabilizare și de asociere propuneri sau proiecte de decizii și/sau de recomandări.(3) În cazul în care Acordul de stabilizare și de asociere prevede obligația sau posibilitatea de consultare, consultarea poate avea loc în cadrul Comitetului de stabilizare și de asociere. Ea poate fi continuată în cadrul Consiliului de stabilizare și de asociere în cazul în care cele două părți convin acest lucru.(4) Regulamentul de procedură al Comitetului de stabilizare și de asociere se anexează la prezenta decizie.Adoptată la Bruxelles, 28 mai 2004.Pentru Consiliul de stabilizare și de asocierePreședintele20040528ANEXĂREGULAMENT DE PROCEDURĂ AL COMITETULUI DE STABILIZARE ȘI DE ASOCIEREArticolul 1PreședințiePreședinția Comitetului de stabilizare și de asociere se exercită, pe rând, pe o durată de 12 luni, de către un reprezentant al Comisiei Europene, în numele Comunității și al statelor membre, și de către un reprezentant al Guvernului Fostei Republici Iugoslave a Macedoniei. Prima perioadă începe la data primei reuniuni a Consiliului de stabilizare și de asociere și se încheie la 31 decembrie 2004.Articolul 2ReuniuniComitetul de stabilizare și de asociere se reunește atunci când circumstanțele impun acest lucru, cu acordul celor două părți.Fiecare reuniune a Comitetului de stabilizare și de asociere se ține la o dată și într-un loc convenit între cele două părți.Reuniunile Comitetului de stabilizare și de asociere se convoacă de către președinte.Articolul 3DelegațiiÎnaintea fiecărei reuniuni, președintele este informat în privința componenței delegațiilor celor două părți.Articolul 4SecretariatulUn funcționar al Comisiei Europene și un funcționar al Guvernului Fostei Republici Iugoslave a Macedoniei exercită în comun funcțiile de secretari ai Comitetului de stabilizare și de asociere.Toate comunicările destinate președintelui Comitetului de stabilizare și de asociere sau care provin de la acesta, în temeiul prezentei decizii, se trimit secretarilor Comitetului de stabilizare și de asociere, precum și secretarilor și președintelui Consiliului de stabilizare și de asociere.Articolul 5PublicitateCu excepția cazului în care se decide altfel, reuniunile Comitetului de stabilizare și de asociere nu sunt publice.Articolul 6Ordine de zi a sesiunilor(1) Președintele stabilește ordinea de zi provizorie a fiecărei reuniuni. Aceasta se transmite prin secretarii Comitetului de stabilizare și de asociere destinatarilor menționați la articolul 4 cu cel târziu 15 zile înainte de începerea reuniunii.Ordinea de zi provizorie cuprinde punctele pentru care cererea de înscriere i-a parvenit președintelui cu cel puțin 21 de zile înainte de începerea reuniunii, ceea ce înseamnă că aceste puncte nu vor fi înscrise pe ordinea de zi provizorie decât dacă documentele aferente au fost transmise secretariatelor până la data de expediere a acestei ordini de zi.Comitetul de stabilizare și de asociere poate invita experți să asiste la reuniunile sale pentru a fi informat asupra subiectelor deosebite.Ordinea de zi se adoptă de Comitetul de stabilizare și de asociere la începutul fiecărei reuniuni. Un punct diferit de acelea care figurează pe ordinea de zi provizorie se poate înscrie pe ordinea de zi cu acordul celor două părți.(2) Președintele poate, în acord cu cele două părți, să reducă termenele indicate la alineatul (1), pentru a lua în considerare cerințele unui caz particular.Articolul 7Proces-verbalSe redactează un proces-verbal pentru fiecare reuniune; acesta se bazează pe o sinteză, întocmită de președinte, a concluziilor la care a ajuns Comitetul de stabilizare și de asociere.După ce este aprobat de Comitetul de stabilizare și de asociere, procesul-verbal este semnat de președinte și de cei doi secretari și un exemplar se păstrează de fiecare parte. Un exemplar din procesul-verbal se transmite fiecăruia dintre destinatarii menționați la articolul 4.Articolul 8Decizii și recomandăriÎn anumite cazuri în care Comitetul de stabilizare și de asociere este, în temeiul articolului 110 din Acordul de stabilizare și de asociere, împuternicit de către Consiliul de stabilizare și de asociere să adopte decizii și recomandări, aceste acte poartă titlul de "decizie" și, respectiv, de "recomandare", urmate de un număr de ordine, de data la care au fost adoptate și de precizarea obiectului acestora. Deciziile și recomandările se adoptă de comun acord între părți.Deciziile și recomandările Comitetului de stabilizare și de asociere sunt semnate de președinte și autentificate de cei doi secretari; ele se adresează destinatarilor menționați la articolul 4 din prezenta anexă.Fiecare dintre părți poate hotărî în legătură cu publicarea, în propria sa publicație oficială, a deciziilor și a recomandărilor Comitetului de stabilizare și de asociere.Articolul 9CheltuieliComunitatea și Fosta Republică Iugoslavă a Macedoniei suportă cheltuielile pe care le efectuează ca urmare a participării la reuniunile Comitetului de stabilizare și de asociere, atât cheltuielile de personal, de călătorie și de sejur, cât și cheltuielile poștale și de telecomunicații.Cheltuielile privind interpretarea în cadrul ședințelor, precum și traducerea și reproducerea documentelor se suportă de către Comunitate, cu excepția acelora privind interpretarea sau traducerea în limba oficială a Fostei Republici Iugoslave a Macedoniei sau din această limbă, care sunt suportate de Fosta Republică Iugoslavă a Macedoniei. Alte cheltuieli aferente organizării reuniunilor se suportă de partea care găzduiește reuniunile.Articolul 10Subcomitete și grupuri de lucru specificeComitetul de stabilizare și de asociere poate constitui subcomitete sau grupuri de lucru specifice care lucrează sub autoritatea Comitetului de stabilizare și de asociere, căruia îi prezintă un raport după fiecare reuniune. Comitetul de stabilizare și de asociere poate decide suprimarea subcomitetelor sau a grupurilor existente, poate stabili sau modifica mandatul acestora, sau constitui alte subcomitete sau grupuri împuternicite să îl asiste în îndeplinirea sarcinilor sale. Aceste subcomitete și grupuri nu au putere de decizie.[1] JO L 84, 20.3.2004, p. 13.--------------------------------------------------


title: 2014/17/PESC: Decizia EUBAM Libya/2/2014 a Comitetului politic și de securitate din 14 ianuarie 2014 privind acceptarea contribuțiilor din partea țărilor terțe la Misiunea de asistență a Uniunii Europene pentru gestionarea integrată a frontierelor în Libia (EUBAM Libya)

text:
               18.1.2014

               RO

               Jurnalul Oficial al Uniunii Europene

               L 14/15

         DECIZIA EUBAM LIBYA/2/2014 A COMITETULUI POLITIC ȘI DE SECURITATE
   din 14 ianuarie 2014
   privind acceptarea contribuțiilor din partea țărilor terțe la Misiunea de asistență a Uniunii Europene pentru gestionarea integrată a frontierelor în Libia (EUBAM Libya)
   (2014/17/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2013/233/PESC a Consiliului din 22 mai 2013 privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (1), în special articolul 10 alineatul (3),
   întrucât,

               (1)

               În temeiul articolului 10 alineatul (3) din Decizia 2013/233/PESC, Consiliul a autorizat Comitetul politic și de securitate (COPS) să adopte deciziile relevante privind acceptarea contribuțiilor din partea statelor terțe la EUBAM Libya.

               (2)

               Comandantul operațiilor civile a recomandat COPS să accepte contribuția propusă din partea Confederației Elvețiene la EUBAM Libya și să o considere semnificativă.

               (3)

               Confederația Elvețiană ar trebui să fie scutită de contribuții financiare la bugetul EUBAM Libya,

         ADOPTĂ PREZENTA DECIZIE:
   Articolul 1
   Contribuțiile statelor terțe
   (1)   Contribuția Confederației Elvețiene la Misiunea de asistență a Uniunii Europene pentru gestionarea integrată a frontierelor în Libia (EUBAM Libya) este acceptată și este considerată semnificativă.
   (2)   Confederația Elvețiană este scutită de contribuții financiare la bugetul EUBAM Libya.
   Articolul 2
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 14 ianuarie 2014.

            Pentru Comitetul politic și de securitate

            Președintele

         W. STEVENS

      (1)  JO L 138, 24.5.2013, p. 15.


title: Decizia 2006/1007/JAI a Consiliului din 21 decembrie 2006 de modificare a Deciziei 2001/886/JAI privind dezvoltarea Sistemului de Informații Schengen din a doua generație (SIS II)

text:
Anunţ juridic important

|

32006D1007

Jurnalul Oficial L 411 , 30/12/2006 p. 0078 - 0081 Jurnalul Oficial L 200 , 01/08/2007 p. 0702 - 0703

		20061221Decizia 2006/1007/JAI a Consiliuluidin 21 decembrie 2006de modificare a Deciziei 2001/886/JAI privind dezvoltarea Sistemului de Informații Schengen din a doua generație (SIS II)CONSILIUL UNIUNII EUROPENE,având în vedere Tratatul privind Uniunea Europeană, în special articolul 30 alineatul (1) literele (a) și (b), articolul 31 alineatul (1) literele (a) și (b) și articolul 34 alineatul (2) litera (c),având în vedere propunerea Comisiei,având în vedere avizul Parlamentului European,întrucât:(1) Regulamentul (CE) nr. 2424/2001 al Consiliului din 6 decembrie 2001 privind dezvoltarea Sistemului de Informații Schengen din a doua generație (SIS II) [1], precum și Decizia 2001/886/JAI a Consiliului [2] constituie baza legislativă necesară pentru a permite înscrierea în bugetul Uniunii Europene a alocărilor necesare dezvoltării SIS II și pentru a permite executarea acestei părți din buget. Atât Decizia 2001/886/JAI, cât și Regulamentul (CE) nr. 2424/2001 expiră la 31 decembrie 2006.(2) Dezvoltarea SIS II va necesita mai mult timp decât a fost prevăzut inițial, iar alocările respective ar trebui să rămână disponibile după 31 decembrie 2006.(3) Prin urmare, este necesară prelungirea perioadei de valabilitate a Deciziei 2001/886/JAI pentru a se permite Comisiei să execute bugetul după 2006, pentru a finaliza proiectul de dezvoltare a SIS II, inclusiv instalarea infrastructurii de comunicație.(4) Concluziile Consiliului din 29 aprilie 2004 precizează că, pe durata fazei de dezvoltare a SIS II, unitatea centrală a SIS II va fi amplasată în Franța și că unitatea centrală de păstrare în siguranță a datelor va fi instalată în Austria, sub rezerva anumitor modalități care vor fi necesare înainte ca locațiile să devină operaționale. Franța și, respectiv, Austria vor fi responsabile pentru gestiunea operațională, precum și pentru contactele cu Comisia.(5) De asemenea, este necesar să se încredințeze Comisiei competențe în vederea pregătirii integrării tehnice în SIS II, în special în ceea ce privește statele membre care au aderat la Uniunea Europeană în 2004.(6) Prin urmare, Decizia 2001/886/JAI ar trebui să fie modificată în consecință.(7) Prezenta decizie nu aduce atingere adoptării ulterioare a unor texte legislative privind instalarea, funcționarea și utilizarea SIS II.(8) Regatul Unit participă la prezenta decizie în conformitate cu articolul 5 din Protocolul de integrare a acquis-ului Schengen în cadrul Uniunii Europene, anexat la Tratatul privind Uniunea Europeană și la Tratatul de instituire a Comunității Europene, precum și în conformitate cu articolul 8 alineatul (2) din Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen [3].(9) Irlanda participă la prezenta decizie în conformitate cu articolul 5 din Protocolul de integrare a acquis-ului Schengen în cadrul Uniunii Europene, anexat la Tratatul privind Uniunea Europeană și la Tratatul de instituire a Comunității Europene, precum și în conformitate cu articolul 5 alineatul (1) și cu articolul 6 alineatul (2) din Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen [4].(10) În ceea ce privește Islanda și Norvegia, prezenta decizie constituie o dezvoltare a dispozițiilor acquis-ului Schengen în sensul Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen, care se încadrează în domeniul menționat la articolul 1 punctul (G) din Decizia 1999/437/CE a Consiliului [5] privind anumite modalități de aplicare a acestui acord.(11) În ceea ce privește Elveția, prezenta decizie constituie o dezvoltare a dispozițiilor acquis-ului Schengen în sensul Acordului între Uniunea Europeană, Comunitatea Europeană și Confederația Elvețiană privind asocierea Confederației Elvețiene la transpunerea, punerea în aplicare și dezvoltarea acquis-ului Schengen, care se încadrează în domeniul menționat la articolul 1 punctul (G) din Decizia 1999/437/CE, interpretat în coroborare cu articolul 4 alineatul (1) din Decizia 2004/849/CE a Consiliului [6] privind semnarea în numele Uniunii Europene și aplicarea provizorie a anumitor dispoziții ale acestui acord,DECIDE:Articolul 1Decizia 2001/886/JAI se modifică după cum urmează:1. La articolul 2 se adaugă următoarea teză:"Dezvoltarea cuprinde pregătirea integrării tehnice în SIS II, în special a statelor membre care au aderat la Uniunea Europeană în 2004."2. Se inserează următorul articol:"Articolul 4A(1) Fără a aduce atingere competenței Comisiei pentru dezvoltarea SIS II, unitatea centrală SIS II se amplasează la Strasbourg (Franța), iar unitatea centrală de păstrare în siguranță a datelor se instalează la Sankt Johann im Pongau (Austria), pe durata fazei de dezvoltare a sistemului.(2) Franța și Austria furnizează infrastructura și mijloacele adecvate pentru a găzdui unitatea centrală și, respectiv, unitatea centrală de păstrare în siguranță a datelor SIS II, pe durata fazei de dezvoltare a sistemului.(3) Autoritatea națională care furnizează infrastructura și mijloacele menționate la alineatul (2) poate beneficia de o subvenție comunitară pentru pregătirea și întreținerea locației sau pentru furnizarea altor servicii necesare pentru găzduirea SIS II, pe durata dezvoltării acestuia."3. La articolul 7, al doilea paragraf se înlocuiește cu următorul text:"Expiră la 31 decembrie 2008."Articolul 2Prezenta decizie intră în vigoare în ziua următoare datei publicării în Jurnalul Oficial al Uniunii Europene.Adoptată la Bruxelles, 21 decembrie 2006.Pentru ConsiliuPreședinteleJ. Korkeaoja[1] JO L 328, 13.12.2001, p. 4.[2] JO L 328, 13.12.2001, p. 1.[3] JO L 131, 1.6.2000, p. 43.[4] JO L 64, 7.3.2002, p. 20.[5] JO L 176, 10.7.1999, p. 31.[6] JO L 368, 15.12.2004, p. 26.--------------------------------------------------